لحامونية

لحامونية، و سميتها لحقيقية فاطمة الكوط (خلاقت ف دوار حامون ف شّياضمة ف يوليوز 1937 و توفات ف 2 يوليوز 2013 ف آسفي) مغنية مغريبية د لعيطة و كاتعتابر من سميات لكبار د لعيطة لحصباوية ف لقرن لعشرين، هي و فاطنة بنت لحسين، و كانت عندها مسيرة فنية كبيرة بدات من عوام 1950.

 حياتها 
فاطمة خلاقت ف شّياضمة و توجات ولد عمها لّي داها معاه و سكنو ف الصويرة. هاد جّواج ما كملش و تفارقو. من بعد مشات ل آسفي و تما دخلات ل مجال لعيطة ف رّباعة ديال الشيخ الجيلالي العبوشي الرحماني لّي كان من شّيوخ لكبار د لعيطة ف عبدة.

لحامونية تعلمات بزاف من الشيخة عبوش الهداوية لّي كانت أستاذة و قدوة ديالها و هي لّي علماتها لأصول د لعيطة و لميزان و لقصايد د هاد نّوع لفني.

تجوجات فاطمة ب الشيخ الجيلالي و كملو ربعين عام د لعشرة و كونو مجموعة د لعيطة مع ناس حرايفية كبار بحال الشيخ الكاوي و الشيخة المعاشية و الشيخة السعدية. الحامونية كان كايميزها تّنوع لكبير ديال نّواع د لعيطة لّي كانت كاتغني و لهتيمام ديالها باش تحافظ على لأصالة و لغنا د شلا براول و رفود صعيبة لا من حيت لكلام و لا لميزان، زيادة على "تّويشيات" لخفاف ديالها لّي بقاو مخلدين ف سمع ديال لمغاربة لّي عزيزة عليهوم لعيطة، بحال تويشية "يانا يانا".

لحامونية كانت دواقة ديال لعيطة كايلقبوها ب "حانوت العطار" حيت كانت كاتضبط بزاف ديال نواع د لعيطة:

 لعيوط لعبدية: "كبة الخيل"، "خربوشة"، "رجاني ف العالي"
 لعيوط د سطات و الشاوية، لّي كاتسما ب القيبالي: "الشاليني" و "جنب سطات".
 لعيوط لبيضاوية: "ماشتو لغزال"، "الحداويات"، "اللي بغا حبيبو"
 براول الشياضمة

 مصادر 

تصنيف:لمغريب
تصنيف:مغنية مغريبية
تصنيف:لعيطة
تصنيف:زيادة 1937
تصنيف:وفيات 2013
تصنيف:ناس تزادو ف أسفي
تصنيف:ناس توفاو ف الدار البيضا
تصنيف:مقالات فيها مصدر و 3000 بايت